DA Den Europæiske Unions Tidende C 300/38

Offentliggørelse af en registreringsansøgning i henhold til artikel 6, stk. 2, i Rådets forordning (EF) nr. 510/2006 om beskyttelse af geografiske betegnelser og oprindelsesbetegnelser for landbrugsprodukter og fødevarer

(2007/C 300/15)

Denne offentliggørelse giver ret til at gøre indsigelse mod ansøgningen, jf. artikel 7 i Rådets forordning (EF) nr. 510/2006. Eventuelle indsigelser skal være Kommissionen i hænde senest seks måneder efter datoen for offentliggørelsen.

RESUMÉ

RÅDETS FORORDNING (EF) Nr. 510/2006

»PRESUNTO DO ALENTEJO« eller »PALETA DO ALENTEJO«

EF-nr.: PT/PDO/005/0440/24.11.2004

BOB ( X ) BGB ( )

Dette resumé indeholder hovedelementerne af varespecifikationen til information.

1. Medlemsstatens ansvarlige myndighed:

Navn: Gabinete de Planeamento e Politicas Adresse: Rua Padre António Vieira, n.o 1, 8o P-1099-073 Lisboa Tlf. (351) 213 81 93 00 Fax (351) 213 87 66 35 E-mail: gppaa@gppaa.min-agricultura.pt

2. Sammenslutning:

Navn: ACPA — Associação de Criadores de Porco Alentejano Adresse: Rua Armação de Pêra, n.o 7 P-7670-259 Ourique Tlf. (351) 286 51 80 30 Fax (351) 286 51 80 37 E-mail: acpaourique@mail.telepac.pt Sammensætning: producent/forarbejdningsvirksomhed ( X ) andet ( )

3. Produktets art:

Kategori 1.2: Kødprodukter (opvarmet, saltet, røget, m.m.)

4. Varespecifikation:

(sammenfatning af betingelserne i artikel 4, stk. 2, i forordning (EF) nr. 510/2006)

4.1. Navn: »Presunto do Alentejo« eller »Paleta do Alentejo«

4.2. Beskrivelse: Der er tale om skinke og bov fremstillet af henholdsvis bagben og forben fra svin af alentejana-racen (bortset fra avlsdyr) opdrættet efter særlige regler. Svinene, som er registreret i den portugisiske svinestamborg under afsnittet for svin af alentejana-racen, slagtes, når de er mellem 12 og 24 måneder gamle. Kødet saltes, eftersaltes, tørres/modnes, lagres, udskæres og pakkes efter særlige, klart definerede fremgangsmåder.

Presunto'en fremstilles af svinets bagben afskåret ved symphis pubica, og paleta'en fremstilles af forben. Både presunto og paleta er anatomisk og muskulært afgrænsede, eftersom muskelmassen er dækket af et lag fedt. Form og præsentation: formen går fra aflang til afrundet, med svær og altid med fod. Presunto'en vejer minimum 5 kg og paleta'en minimum 3,5 kg. Skærefladens farve går fra lyserød til mørkerød, den er olieagtig, skinnende, ensartet, med intramuskulær fedtmarmorering. Teksturen er blød og kun lidt fiberholdig, og kødet er meget mørt og saftigt. Fedtet er skinnende med en meget blød konsistens, det er perlemorsfarvet og har en behagelig smag. Smagen er mild, delikat, kun lidt salt, vedvarende, behagelig, af og til med en let pikant smag, og den særlige montanheira-aroma, som er typisk for opdrætsområdet, er ligeledes behagelig, mild og delikat.

4.3. Geografisk område: Det geografiske område, hvor dyrene fødes, opdrættes, opfedes, slagtes, udskæres i skinker og bov, skiveskæres og pakkes er naturligt begrænset til særlige højtliggende områder med egetræsvegetation (montados). Her finder man bedrifter, der er specialiseret i at drive landbrug i denne type områder, her anvendes særlige regler for slagtning og udskæring af forben og bagben fra alentejana-svinene, her har producenterne en særlig knowhow, og her anvendes endelig traditionelle lokale metoder til forarbejdning, udskæring og pakning.

Det geografiske område omfatter følgende kommuner og freguesias (sogne): Abrantes, Alandroal, Alcácer do Sal (bortset fra sognet Santa Maria do Castelo), Alcoutim, Aljezur (sognene Odeceixe, Bordeira, Rogil og Aljezur), Aljustrel, Almodôvar, Alter do Chão, Alvito, Arraiolos, Arronches, Avis, Barrancos, Beja, Borba, Campo Maior, Castelo Branco, Castelo de Vide, Castro Marim (sognene Odeleite og Azinhal), Castro Verde, Chamusca, Coruche, Crato, Cuba, Elvas (bortset fra sognet Caia e S. Pedro), Estremoz, Évora, Ferreira do Alentejo, Fronteira, Gavião, Grândola (bortset fra sognet Melides), Idanha-a-Nova, Lagos (sognet Bensafrim), Loulé (sognene Ameixial, Salir, Alte, Benafim og Querença), Marvão, Mértola, Monchique (sognene Monchique, Marmelete og Alferce), Monforte, Montemor-o-Novo, Mora, Moura, Mourão, Nisa, Odemira (bortset fra sognene Vila Nova de Mil Fontes og S. Teotónio), Ourique, Penamacor, Ponte de Sôr, Portalegre, Portel, Redondo, Reguengos de Monsaraz, Sabugal, Santiago do Cacém (bortset fra sognet Santo André), Sardoal, São Brás de Alportel, Serpa, Sines, Silves (sognene S. Marcos, S. Bartolomeu de Messines og Silves), Sousel, Tavira, (sognet Cachopo), Vendas Novas, Viana do Alentejo, Vidigueira, Vila Velha de Ródão og Vila Viçosa.

4.4. Bevis for oprindelse: Svin af alentejana-racen skal fødes og opdrættes i registrerede bedrifter, der er underkastet kontrol. Ved fødslen registreres dyrene i stambøger. Slagtning, udskæring, forarbejdning og pakning kan kun finde sted i virksomheder, der er godkendt af forvaltningsorganet og beliggende i de nævnte geografiske områder og underlagt kontrol. Godkendelsen afhænger af en forudgående kontrol af produktionsvilkårene, navnlig med hensyn til råvarernes oprindelse, egenskaber, forarbejdning, udskæring, skiveskæring, pakning og egenskaberne for det færdige produkt. Der findes specifikke kontrolregler i alle led i produktionskæden og for samtlige involverede.

Der findes et fyldestgørende sporingssystem, indført af producenterne selv, som gør det muligt at identificere hele produktionsforløbet, fra råvaren til det færdige produkt (Sistema da Mesa ao Montado), og som gør det muligt at sammenholde det faste nummer på certificeringsmærket på de hele stykker eller på udskæringernes emballage med dyrenes øremærke.

Ved afslutningen af forarbejdningsprocessen er det kun produkter, der opfylder samtlige regler i specifikationsbogen og har undergået den dertil knyttede og dokumenterede kontrol, dvs. kontrol, laboratorieprøver og prøvesmagning, som kan bære certificeringsmærket, logoet og navnet Presunto do Alentejo — DOP eller Paleta do Alentejo — DOP.

4.5. Produktionsmetode: Svin af alentejana-racen opdrættes på ekstensive og semi-ekstensive bedrifter, som i de fleste tilfælde anvender opdræt på friland med mindst 40 stenege eller korkege pr. hektar og en maksimal dyretæthed på 1 svin pr. græsningshektar. Der er tale om frilandsopdræt, og foderet består af kornstubbe, kornrester, græs, bælgplanter og sågar af små pattedyr og fugle, æg, krybdyr, bløddyr, orme m.m., hvilket er typisk for sådanne altædende dyr. Kun ved mangel på føde på friland får dyrene et fodertilskud, der ikke hidrører fra egnen, med egnede bestanddele og i en mængde, som ikke overstiger 30 % af dyrenes samlede foderindtag. Dyrenes afsluttende opfedning omfatter altid 60-90 dage med montanheira-foder (agern og andre bestanddele, der findes i montado-områderne), og den samlede vækstforøgelse, der obligatorisk skal tilstræbes i denne periode, er på 45 kg. Svinene slagtes, når de er mellem 12 og 24 måneder, og slagtekroppene skal mindst veje 90 kg. De friske forben og bagben mærkes individuelt med et nummer. Disse stykker skal veje henholdsvis mindst 7,5 kg og 5 kg med fod for henholdsvis presunto og paleta. Afhængigt af benenes vægt kan det tillades, at der fjernes overflødigt fedtvæv. Forarbejdningen af bagben og forben, som sker under anvendelse af lokal knowhow og uændrede lokale metoder, omfatter flere etaper: Udskæring, saltning, vaskning, eftersaltning (enxugo), tørring, modning og lagring. Det er under denne proces, at presunto'erne og paleta'erne langsomt og gradvist får det udseende, den farve, den aroma og tekstur, der gør dem så specielle og enestående.

Presunto og Paleta de Alentejo kan sælges hele, i stykker eller skåret i skiver — med og uden ben. Stykkernes udskæring eller skiveskæringen kan kun finde sted i virksomheder, der er beliggende inden for det afgrænsede geografiske produktionsområde, da man her finder en særlig knowhow, hvad angår stykkernes særlige præsentation, de fine aromaer og den sammensatte smag. Udvælgelsen af stykkerne til udskæring og skiveskæring sker efter vurdering af optimal modning, som foretages af lokale specialister på grundlag af en organoleptisk prøve, der udtages af en trænet ekspert, som med de dertil egnede instrumenter undersøger produktet grundigt og vurderer, om det er egnet til udskæring. For at opnå den bedst mulige udnyttelse af hvert stykke kan udskæringen kun foretages af trænede specialister, der er i stand til at lægge præcise snit, så hele muskelvævet udnyttes, og i meget tynde skiver, så hele det organoleptiske potentiale udnyttes. Kvaliteten af stykkernes fedt — som har sin egen særlige smag, aroma, farve og glans — forringes let, når det udsættes for luft eller høje temperaturer. Alle disse faktorer gør, at forarbejdningen skal foregå i egnede virksomheder — både hvad angår mikrobiologiske faktorer og temperaturer og fugtighed — for ikke at forringe produktets fine smag og for at muliggøre hurtig pakning og herved minimere luftpåvirkningen. Disse arbejdsgange ledsages også af organoleptiske prøver, der gennemføres på ny af særligt kvalificeret personale.

Disse foranstaltninger har til formål at sikre fuld produktsporbarhed, at hindre forringelse af produktet, navnlig i sensorisk henseende, og at kunne give forbrugeren et produkt, han kan have tillid til, og som han har sikkerhed for er fremstillet og forarbejdet i det pågældende oprindelsesområde, og det er endelig formålet af muliggøre kontrol i alle fremstillingsled.

4.6. Tilknytning: Presunto og paleta do Alentejo fremstilles i en region, hvor jorderne ikke er synderligt frugtbare, hvor klimaet er meget varmt og tørt om sommeren og koldt og tørt om vinteren, og det er her man finder den særlige Montado-vegetation præget af steneg og korkeg og anden, lavere vegetation. Disse naturlige forhold, som svinene af alentejana-racen er vældigt gode til at udnytte, giver mulighed for at frilandsopdrætte disse svin, som hovedsagelig æder den føde (græsser, agern, korn, bælgfrugter og små dyr), de selv kan finde her.

Denne form for opdræt og foder giver disse svin en særlig kødkvalitet, både med hensyn til muskler og fedt.

De beskrevne klimatiske forhold ligger også til grund for udviklingen af en særlig knowhow vedrørende tørring af kødstykkerne, som ikke foretages ved røgning eller andre metoder, men blot ved anvendelse af salt.

Skinkerne og bovene har deres særegne form og den sorte fod, som kendetegner alentejana-racen. De har desuden de særlige organoleptiske egenskaber, herunder kødet med fedtmarmoreringer, fedtets farve og bløde konsistens, teksturen, aromaen og smagen, som er typiske for produkter, der er fremstillet af kødet fra alentejana-svinene og tørret under de naturlige omstændigheder, man finder i den pågældende region.

Forholdet mellem produktet og regionen bygger også på følgende forhold:

Historisk: Der foreligger vidnesbyrd om, at der flere århundreder f.Kr. var svin i Alentejo, og der er også vidnesbyrd om forekomst af svin og svineprodukter under de romerske og arabiske besættelser. Cato priste skinken fra Alentejo, som blev fremstillet i kystområderne vestpå. Der berettes i forbindelse med de kristnes generobring af Den Iberiske Halvø om kampe mellem bønder, hvor den ene part beklager sig over svinenes ødelæggelser af markerne, mens den anden fremhæver svineprodukternes positive betydning for ernæringen. I slutningen af det 19. århundrede og begyndelsen af det 20. århundrede var svineproduktionen en af de vigtigste indtægtskilder for både regionen og den lokale befolkning.

Menneskelige forbindelser: Der er en række traditioner forbundet med disse produkter, som aldrig serveres i tilberedt tilstand. Tidligere spiste man kun presunto og paleta do Alentejo ved festlige og særlige lejligheder.

4.7. Kontrolorgan:

Navn: Agricert — Certificação de Produtos Alimentares, Lda Adresse: Av. de Badajoz, n.o 3 P-7350-903 Elvas Tlf. (351) 268 62 50 26 Fax (351) 268 62 65 46 E-mail: agricert@agricert.pt

AGRICERT opfylder norm 45011:2001.

4.8. Mærkning: Mærkningen skal omfatte følgende obligatoriske angivelse: Presunto do Alentejo eller Paleta do Alentejo — DOP og det tilsvarende fællesskabslogo. Desuden skal produkterne mærkes med certificeringsmærket, der skal omfatte produktets navn og betegnelse, navnet på kontrolorganet og løbenummeret (numerisk eller alfanumerisk kode, der gør det muligt at spore produktet). Sværen på Presunto do Alentejo og Paleta do Alentejo er brændemærket med nedenstående mærke: